  Виталий Пронин Е. Аркова пыриськиз «фин-угор чеберай» вожвылъяськонэ.Котькуд ар фин-угор студентъёс пӧлысь чебераез быръё. Туэ вормиз Пичи Пургалась Евгения Аркова. Нылаш Удмурт кун университетысь Удмурт кылосбуръя, финно-угроведениея но журналистикая институтын дышетске, «Чебеляй» калык эктон студие ветлэ, «Пужмер» группаын кырӟа. - Женя, кызьы шедид конкурсэ?- Нырысь ик кулэ вал УдГУ-ын аспӧртэм эскерон пыр ортчыны. 5 нылъёс мылкыд каризы конкурсэ пыриськыны, пӧлазы удмурт институтысь гинэ нылъёс ӧй вал, мукет факультетъёсысь магистрантъёс но вуизы. Но Йошкар-Олае мыноз огез гинэ. Зэмзэ ке, мон кышкасагес малпаськи вал вожвылъяськон сярысь. Алина Антоновалэсь но юалляськи, пыриськом-а, ум-а, секыт-а шуыса. Алина фин-угор студенткаос пӧлын «Чеберай» нимез 2014-тӥ арын басьтыны быгатӥз, соин ик солэн малпанэз мыным туж дуно вал. Со соку ик монэ лӧпкытӥз: «Давай! Тон быгатод, тыныд со кулэ!» Собере ни сэзьгес кариськи но, 5 нылъёс пӧлысь монэ бырйизы.- Секыт-а вал дасяськыны? - Бен, дыр ичи вал, соин ваньзэ туж ӝог но рос-прос лэсьтыны выроно луиз. Йошкар-Олаын мон быдэстӥ аслэсьтым «Пыж» кырӟанме. Номермес ми тунсыко карыны выримы, мон сцена вылын ик зэмос пыж вылын пуки, солэн улаз лыз тылъёс пиштӥзы, шуретӥ мынӥсько кадь мед адскоз шуыса. Ачим ик укулелеен (гавайской гитара) шудӥ. Вӧзам эшъёсы но вал, соос пулэсь барабанэн шудӥзы, бэк-вокалэн кырӟазы, эктӥзы. Эшшо милем кулэ вал калыкмылэсь дӥськутсэ возьматыны. Талы но ми быдэс номер дасямы. Кузь кылбур чузъяськыку, вылам дӥсязы удмурт калык дӥськутэз. Со милям пӧртмаськон порма луиз. Учкисьёс перепеч но веръязы. Ӵемысь таӵе конкурсъёсын жюриез сюдыны выро, нош ми малпамы учкисьлы кельшыны. Вожвылъяськонлы ик Удмуртиысь видеоблогеръёсын ӵош элькунмы сярысь видео лэсьтӥмы. Тужгес но мон кышкасько вал визь сынан люкетлэсь, малы ке шуоно валантэм, кызьы со луоз, кыӵе удысысь юанъёс пумиськозы. Ваньмыз умой ортчиз. Кызьы адӟиськод, трос пӧртэм этапъёс вал, соин ик уен-нуналэн дасяськоно луиз. "Йошкар-Олаын мон быдэстӥ аслэсьтым «Пыж» кырӟанме."- Йошкар-Олаын тон аслэсьтыд гожтэм кырӟандэ быдэстӥд, кемалась-а крезьгурен тунсыкъяськиськод?- Мон 4 аресысен ик кырӟасько ни, но Пичи Пургалан рос-прос крезьгурен выреме ӧй вал, кӧня ке кружоке ветлӥ но тӥни. Ижысь К. Герд нимо гимназиын милям Яна Кузьминаен дуэтмы кылдӥз, ми ужрадъёсын ӵем кырӟаллямы. Дышетӥсьмы Влад Андреев милем зол юрттӥськылӥз, со ик «Эктоникае» но вайиз, кылдӥз «Пужмер» группамы. Кырӟанъёсмы трос ӧвӧл на, но ми со бордын ужаськомы. Яна ачиз крезьгур малпа, нош кылбуръёсын милем Анна Бурдина юрттэ. Али мон крезьгуро инструментъёсын - гитараен но укулелеен - шудыны дышетскисько.- Мон тодӥсько, тон крезьгурен гинэ уд улӥськы, пӧртэм кылъёсты дышетӥськод.- Огпол Выль ар уе мама монэ эшъёсыным поръяны потыны ӧз лэзьы. Туж ик мылкыды медаз усьы шуыса, «Дисней» каналэз ӝуатыса кельтӥз. Отын Америкаысь нылпиос сярысь трос сериалъёс возьмато вал. Соку мон туж тунсыкъяськыны кутски англи кылын. Школаын весь тыршыса сое дышетӥ.9-тӥ класс бере педучилищее кошкыны малпасько вал, школалэсь акыльтыса. Соку нош ик мамае, лэся, шонер сюресэ кожытӥз. «Ижкарын вань Кузебай Герд нимо удмурт гимназия, оло, отчы пырыны оскалтод?» - дэмлаз. Мынӥмы Иже, дышетӥсьёс экзаменъёс гожтыны дэмлазы. Гожтӥ но собере ачим но бурдъяськи: гимназиын дышетскеме потӥз. Татын но мон англи кылъя олимпиадаосы пыриськылӥ.Удмурт кылосбуръя институтэ но мамае монэ вайиз, шуыны луоз. Уг тодӥськы вал ачим, кин луыса ужаме, кыӵе профессия басьтэме потэ. Тодӥсько вал одӥгзэ гинэ: англи кылын мед герӟаськоз. Али тани 2-тӥ курсын удмурт-англи ӧрын дышетскисько. 1-тӥ курсын фин кыл борды басьтӥськи, мадьярзэ дышетэме потэ на. Вормись.- Нош азьланяз ды-шетӥсь луыса ужамед потэ?- Мон али но дышетӥсьын асме эскерисько. Эшъёсылэсь кылӥ вал, нылпи садэ англи кылын дышетӥсь кулэ шуыса. Малы бон уд? Нырысь 2 садикын ужаны кутски. Дыры тырмемысь дугдӥз но, одӥгаз гинэ кыли. Мынам 5 пала группае. Соосын тунсыко но, секыт но. арлыдзы пӧртэм, мылкыдзы ӝог воштӥське. Соос нылпиос ук, соослы котьку но тунсыко луыны кулэ. Доразы тон кыӵе ке книгаосын уд лыкты, визьмо ымнырын лекциос уд мадьы, «dog» со пуны, «cat» со коӵыш шуыса. Нылпи садын тон - актёр. Мон соосын шудӥсько но, кырӟасько но. Котьку мае ке но выльзэ утчасько, выль сямен бордам, англи кыл борды кыскыны вырисько. Вань одӥг пияш, солы 5 арес, котьку монэ юн ӟыгыръя. Со весь юа, малы занятие сыӵе вакчи шуыса, куд-ог дыръя мукет группаен ӵош 2-тӥ занятие но кыле на. Школае но ужаны ӧтё ни. Бадӟымгес пиналъёсын мыным ужаны золгес кельше. Ӵош дышетскись эшъёсыным ми гимназиын но аспӧртэм курсъёс нуиськомы. Дышетӥсе дышетскиськомы бере, милемлы нылпиосын ужаны быгатоно, тодон-валан люкано. Гимназиын дорамы 8-тӥ классъёс ветло, пӧлазы бадӟымгес но классъёсысь дышетскисьёс вань. Адӟом, мар азьланяз луоз ни. Школаен ик-а улонэ герӟаськоз яке воксё мукет ӧре кошкоз...- Тон кырӟаськод, эк-тӥськод, кунгож кылъёсын тунсыкъяськиськод. Нош мар золгес яра?- Ӧйтӧд… Эктонъёс ик, дыр. Соос капчиенгес сётӥсько, умойгес пӧрмо. Эктыку тон сцена вылэ огнад уд потӥськы, отын трос кузя, эшъёс но тыныд юртто, тон но соослы. К. Герд нимо гимназиысь «Чебеляй» студилэн юрттэменыз ик, мон мукет льӧль малпанъёсме но быдэсъясько - пӧртэм кунъёсты, улосвылъёсты адӟисько, отысь адямиосын тодматскисько. Мынам эшъёсы Карелиын но, Эстониын но вань ни. Туж кельшиз Эстониысь «Каякас» коллектив. Соосын паромын мынэммес вунэтэме али но уг луы. Ми соосын караокеын кырӟамы, эктӥмы. Милемлы со вал выль кун, выль адямиос, выль культура, соин ик со минутъёс сыӵе дуноесь пото. Эшшо Балтийской зарезь, пичи шормуӵъёс пушме бугыртӥзы. «Чебеляй» студилэн кивалтӥсез Наталья Николаевна Чиркова милемлы огшоры дышетӥсь ӧвӧл ни, со визьнодась, котьку юрттыны дась луись.- Нош юасалзы ке тынэсьтыд, кин со сыӵе Евгения Аркова, ма тон шуысал?- Серекъясь нылаш! Мария ЕмельяноваТуспуктӥз Алина Лимонова  